**Urden da scola *da la vischnanca / dal consorzi da scola (num)***

sa basond sin l'art. 20 da la lescha davart las scolas popularas dal chantun Grischun (lescha da scola) dals 21 da mars 2012

relaschà *da la vischnanca / dal consorzi da scola (num)* il(s) ...

1. Disposiziuns generalas

|  |  |
| --- | --- |
| Art. 1 |  |
| 1 *La vischnanca / Il consorzi da scola* maina ils suandants stgalims da scola:   1. stgalim da scolina 2. stgalim primar 3. stgalim secundar I   2 La frequentaziun da la scolina *è obligatorica / po vegnir declerada obligatorica* per uffants da lingua estra. | Stgalims da scola |
| Art. 2 |  |
| L'obligaziun d'ir a scola, il lieu da scola sco er la frequentaziun gratuita sa drizzan tenor il dretg chantunal. | Obligaziun d'ir a scola, lieu da scola, frequentaziun gratuita |
| Art. 3 |  |
| *La vischnanca / Il consorzi da scola* garantescha sin il stgalim da la scolina e sin il stgalim primar las uras da bloc prescrittas dal chantun | Uras da bloc |
| Art. 4 |  |
| *La vischnanca / Il consorzi da scola* porscha en cas da basegn structuras dal di supplementaras. | Structuras dal di |
| Art. 5 |  |
| 1 En cas da basegn po *la vischnanca / il consorzi da scola* stgaffir ulteriuras purschidas sco lavur sociala da scola u purschidas da timeout.  2 Sche necessari installeschan las instituziuns responsablas per la scola purschidas spezialas per scolaras e scolars che han talents extraordinaris. | Purschidas supplementaras |
| Art. 6 |  |
| Per ordinar e per realisar mesiras da la pedagogia speziala en il sectur simpel *è responsabla la vischnanca / è responsabel il consorzi da scola*. | Purschida da la pedagogia speziala en il sectur simpel |
| Art. 7 |  |
| *La vischnanca / Il consorzi da scola maina / po manar* ina scola da talent resp. classas da talent per scolaras e scolars cun talents spezials en spezial en il sectur dal sport. | Scola da talent, classas da talent |
| Art. 8 |  |
| Il giudicament sco er la promoziun e la midada da stgalim da las scolaras e dals scolars vegnan fatgs tenor il dretg chantunal. | Giudicament, promoziun e midada da stgalim |

1. Persunas d'instrucziun

|  |  |
| --- | --- |
| Art. 9 |  |
| 1 Las persunas d'instrucziun èn emploiadas *da la vischnanca / dal consorzi da scola*.  2 La relaziun d'engaschament da las persunas d'instrucziun vegn fundada, observond il dretg chantunal, cun in contract da dretg public. | Relaziun d'engaschament |

1. Direcziun da la scola

|  |  |
| --- | --- |
| Art. 10 |  |
| *La vischnanca / Il consorzi da scola nominescha / po nominar* ina direcziun da la scola. | Direcziun da la scola |

1. Cussegl da scola

|  |  |
| --- | --- |
| Art. 11 |  |
| 1 Il cussegl da scola consista almain da trais commembras u commembers. El vegn manà da la presidenta u dal president dal cussegl da scola. Dal rest sa constituescha el sez.  2 Il cussegl da scola vegn convocà da la presidenta u dal president dal cussegl da scola uschè savens sco che las fatschentas pretendan quai ubain sch'ina commembra u sch'in commember pretenda quai.  3 A las sesidas dal cussegl da scola pon – sche necessari – vegnir envidadas ulteriuras persunas cun vusch consultativa.  4 Davart las tractativas sto vegnir fatg in protocol. | Organisaziun |
| Art. 12 |  |
| Il cussegl da scola è abel da decider, sche dapli che la mesadad da las commembras e dals commembers è preschenta. | Abilitad da decider |
| Art. 13 |  |
| 1Il cussegl da scola maina e surveglia la scola ed exequescha la legislaziun chantunala e communala da scola. El ademplescha tut las incumbensas da la scola che n'èn betg delegadas ad in'autra autoritad u ad in'autra instanza tras relaschs chantunals u communals.  2El ha cunzunt l'incumbensa da:   1. decider davart l'anticipaziun respectivamain davart la suspensiun da l'entrada en il stgalim da scolina ed en il stgalim primar; 2. decider davart la cuntinuaziun da l'onn da scola en ina classa inferiura, sch'in uffant è surdumandà; 3. decider davart il sursiglir ina classa; 4. decider davart purschidas supplementaras per uffants da lingua estra; 5. decider davart l'ordinaziun e davart l'aboliziun da mesiras da la pedagogia speziala en il sectur simpel; 6. decider davart l'exclusiun da la scola d'in uffant durant il temp da scola obligatoric; 7. decider davart la relaschada anticipada d'in uffant il pli baud suenter 8 onns da scola obligatorics; 8. decider davart la frequentaziun d'ulteriurs onns da scola suenter il temp da scola obligatoric; 9. decider davart l'exclusiun da la scola durant il temp da scola postobligatoric; 10. decider davart la recepziun d'in uffant d'ina autra instituziun responsabla per la scola sco er davart ils daners da scola; 11. fixar las vacanzas – cun excepziun da las vacanzas d'atun e da Nadal – en enclegientscha ed en coordinaziun cun ils cussegls da scola da la regiun sco er declerar occurrenzas da scola spezialas sco obligatoricas ils suentermezdis libers u las sondas; 12. relaschar in reglament davart absenzas e congedis; 13. relaschar in urden disciplinar; 14. engaschar e desdir las persunas d'instrucziun e la direcziun da la scola; 15. relaschar in carnet d'obligaziuns per la direcziun da la scola; 16. relaschar in reglament davart la furmaziun supplementara e davart il congedi da furmaziun supplementara da las persunas d'instrucziun e da la direcziun da la scola; 17. sancziunar cuntravenziuns cunter l'art. 68 da la lescha chantunala da scola; 18. eleger la media u il medi da scola e la dentista u il dentist da scola. | Obligaziuns e cumpetenzas |
| Art. 14 |  |
| 1 La presidenta resp. il president dal cussegl da scola represchenta il cussegl da scola vers anora, prepara las fatschentas dal cussegl da scola e procura per l'execuziun dals conclus prendids.  2 En cas urgents che pertutgan il champ da cumpetenzas dal cussegl da scola prenda ella resp. el las mesiras necessarias. Tenor pussaivladad decida il cussegl da scola definitivamain en chaussa a chaschun da sia proxima sesida. | Presidi |

1. Giurisdicziun

|  |  |
| --- | --- |
| Art. 15 |  |
| 1 Cunter disposiziuns e cunter decisiuns da las persunas d'instrucziun, da la direcziun da la scola e da la presidenta resp. dal president dal cussegl da scola poi vegnir fatg recurs tar il cussegl da scola entaifer 10 dis.  2Cunter disposiziuns e cunter decisiuns dal cussegl da scola che pertutgan fatgs da scola poi vegnir fatg recurs tar il departament d'educaziun, cultura e protecziun da l'ambient entaifer 10 dis, nun che la lescha chantunala da scola disponia insatge auter.  3Cunter decisiuns d'assegnaziun negativas e cunter disposiziuns che concernan la nunpromoziun respectivamain la promoziun poi vegnir fatg recurs tar l'uffizi per la scola populara ed il sport entaifer 10 dis. L'uffizi po prevair ina procedura speziala per giuditgar ils recurs. | Via giudiziala |

1. Disposiziun finala

|  |  |
| --- | --- |
| Art. 16 |  |
| Quest urden da scola entra en vigur suenter l'approvaziun dal departament d'educaziun, cultura e protecziun da l'ambient per ils … e remplazza l'urden da scola vertent dal(s) …. | Entrada en vigur |